Lise Bertelsen (KF), 2024-04-02:
Tak for ordet, formand.
Lovforslaget har til formål at implementere de lovgivningsmæssige rammer for initiativet om et lettilgængeligt behandlingstilbud i kommunen til børn og unge med psykisk mistrivsel og symptomer på psykisk lidelse, og det er en opfølgning på aftalen om en 10-årsplan for psykiatrien og mental sundhed.
Med aftalen blev aftalepartierne enige om at etablere et lettilgængeligt behandlingstilbud i kommunen til børn og unge med psykisk mistrivsel og symptomer på psykiske lidelser.
Forskning viser, at jo tidligere der tilbydes relevant hjælp til den enkelte med mistrivsel, jo større er muligheden for at forebygge de negative konsekvenser af psykisk mistrivsel og psykisk lidelse.
Som tidligere medarbejder i børne- og ungdomspsykiatrien igennem knap 25 år har jeg set, hvad ventetid gør ved mistrivsel.
Det forværrer, og i værste tilfælde kan ventetiden give endnu flere afledte symptomer som angst og depression.
Derfor er vi i Det Konservative Folkeparti positive over for det lettilgængelige tilbud, der har til hensigt at forkorte tiden, fra at børn og unge oplever symptomer på psykisk mistrivsel, til at den rette behandling iværksættes.
Jeg har i mit tidligere virke set, hvor stor betydning det har for indsatsens virkning, om den er velkoordineret og effektiviseret, eller om et barn, den unge eller familien havner mellem to eller ti stole i en labyrint i det kommunale system.
Sigtet med det nye tilbud er, at det skal være en koordineret og helhedsorienteret indsats, som, hvor det er relevant, kobles til barnets eller den unges øvrige liv, altså både skole eller ungdomsuddannelser og eventuelle andre indsatser, der pågår i familien.
Med indsatsen har man taget et opgør med vanlig silotænkning og samarbejder på tværs af områder med udgangspunkt i det for barnet bedste – lettilgængelig, hurtig og koordineret indsats af relevante fagpersoner i nærmiljøet.
Med det nye initiativ sikres mulighed for udredning og behandling uden for behandlingspsykiatrien til børn og unge i psykisk mistrivsel eller med symptomer på psykisk lidelse.
Og med en hurtig og mere målrettet indsats tror vi i Det Konservative Folkeparti på at vi får grebet de børn og unge i rette tid, så de ikke ender i måneder og års mistrivsel.
Jeg er slet ikke tvivl om, at mange vil kunne hjælpes allerede i den kommunale indsats, hvor man kunne forebygge behovet for visitering til regionspsykiatrien, mens andre selvfølgelig fortsat har brug for den relevante udredning og behandling i regionspsykiatrien.
Det afgørende er, at visiteringen foregår hurtigt for den enkelte og er mest effektiv og meget mere effektiv, end den er i dag.
Vil vedtagelsen af lovforslaget ændre på noget fra den ene dag til den anden?
Til det er svaret nej.
Af de mange indkomne høringssvar er der fremkommet rigtig mange relevante og forskellige bekymringer, som jeg også deler, og som vil have min opmærksomhed fremadrettet, herunder både evaluering, monitorering, ventetider, kapacitet og effekten af tilbuddet, klageadgang og meget andet.
Men med det her lovforslag kommer vi i gang med at implementere de lovgivningsmæssige rammer, og det er for Det Konservative Folkeparti vigtigt at komme i gang.
Forskning viser, at jo tidligere der tilbydes en relevant hjælp til den enkelte med mistrivsel, jo større er muligheden for at forebygge de negative konsekvenser af psykisk mistrivsel og psykisk lidelse.
Derfor stemmer Det Konservative Folkeparti for lovforslaget.
Tak for ordet.